**Starpreģionu sadarbības programmas INTERREG EUROPE 2021.-2027. gadam projekta**

**KOPSAVILKUMS**

**1.Risināmā jautājuma būtība**

Saskaņā ar Ministru kabineta 2019.gada 8.oktobra protokollēmumā Nr.46 37.§ „Par nacionālo pozīciju Nr. 1 “Par Kohēzijas politikas mērķa „Eiropas teritoriālā sadarbība” 2021.-2027.gadam programmu sagatavošanu” (turpmāk – Protokollēmums Nr.46) 3.1.punktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi atbalstīšanai Ministru kabinetā Eiropas Savienības (turpmāk – ES) Kohēzijas politikas mērķa “Eiropas teritoriālā sadarbība” starpreģionu sadarbības programmas INTERREG EUROPE 2021.-2027. gadam projektu (turpmāk – Programma).

ES Kohēzijas politikas mērķis “Eiropas teritoriālā sadarbība” 2021.-2027. gadam paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

Programma ir izstrādāta atbilstoši:

1. Eiropas Parlamenta un Padomes 2021.gada 24.jūnija regulai Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Kopīgo noteikumu regula);
2. Eiropas Parlamenta un Padomes 2021.gada 24.jūnija regulai Nr. 2021/1059 par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem (turpmāk – Interreg regula);
3. Eiropas Parlamenta un Padomes 2021.gada 24.jūnija regulu Nr.\_2021/1058 par Eiropas Reģionālās attīstības fondu un Kohēzijas fondu (turpmāk – Kohēzijas fondu regula);
4. Nacionālajiem plānošanas dokumentiem.

Lai nodrošinātu Latvijas dalību starpreģionu sadarbības programmā INTERREG EUROPE 2021.-2027.gadam, saskaņā ar Interreg regulas 16.panta 5.punktu pirms sadarbības programmas iesniegšanas Eiropas Komisijas (turpmāk – EK) iesaistītajām dalībvalstīm un partnervalstīm rakstiski jāapstiprina sava piekrišana Programmas saturam. Šī piekrišana aptver arī visu iesaistīto dalībvalstu un partnervalstu saistības nodrošināt Programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2019.gada 8.oktobra sēdes Protokollēmuma Nr.46 37.§ VARAM ir noteikta par nacionālo atbildīgo iestādi (turpmāk – NAI) par Kohēzijas politikas mērķa "Eiropas teritoriālā sadarbība" 2021.-2027.gadam politikas izstrādi un koordinēšanu Latvijā.

2019. gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Programmēšanas komiteju, kurā piedalās visu Eiropas Savienības dalībvalstu un partnervalstu (Šveice, Norvēģija) pārstāvji, kā arī konsultatīvu funkciju veic Eiropas Komisijas pārstāvis.

Lai nodrošinātu Eiropas Savienības Strukturālo un investīciju fondu 2021.-2027. gada plānošanas perioda ETS mērķa investīciju programmu izstrādes uzraudzību, kā arī koordināciju un sinerģiju starp Eiropas Savienības programmām un atbilstību Nacionālajā attīstības plānā 2021.-2027.gadam noteiktajām prioritātēm un mērķiem, tika izveidota un darbojas Latvijas Konsultatīvā programmēšanas darba grupa, kuras sastāvā ir Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra pārstāvji.

Programmas projektam stratēģiskais ietekmes uz vidi novērtējums nav veikts, ņemot vērā Francijas valdības lēmumu par izņēmuma piemērošanu attiecībā uz Eiropas Parlamenta un Padomes 2001.gada 27.jūnija direktīvas 2001/42/EC 3.panta nosacījumiem un atļauju neveikt stratēģisko novērtējumu ETS mērķa programmām, kas galvenokārt atbalsta “mīkstās aktivitātes”.

2021.gada martā partnervalstis apstiprināja Programmas projektu, kas tika nodots publiskajai apspriešanai. Latvijā publiskā apspriešana tika organizēta laikā no 2021. gada 22.marta līdz 2021. gada 23.aprīlim.

**2. Piedāvātais risinājums**

Interreg Europe ir daļa no Eiropas teritoriālās sadarbības starpreģionu sadarbības virziena (Interreg C sadarbības līmenis), kas nodrošina atbalstu starpreģionu sadarbībai, lai sekmētu Kohēzijas politikas efektivitāti.

Programma atbalstīs pieredzes apmaiņu, inovatīvu pieeju izmantošanu un kapacitātes veidošanu ar mērķi veicināt reģionālās attīstības politikas, tai skaitā darbības programmas “Izaugsme un nodarbinātība” īstenošanu. Tas tiks paveikts atbalstot un sekmējot politikas apguvi, daloties ar zināšanām un informāciju, nododot labo praksi nacionālām, reģionālām un vietējām pārvaldes iestādēm, kā arī citiem reģionālās politikas dalībniekiem. Rezultātā tiks stiprināta ES reģionu un dalībvalstu ekonomiskā, sociālā un teritoriālā kohēzija un izaugsme.

Programmas teritorija ietver visas ES dalībvalstis, Norvēģiju un Šveici.

Programma ir veidota pamatojoties uz Interreg specifisko mērķi “labāka sadarbības pārvaldība”, lai uzlabotu valsts pārvaldes iestāžu un saistīto pušu institucionālās spējas pārvaldīt noteiktu teritoriju un īstenot teritoriju attīstības stratēģijas. Tas nozīmē, ka atbalsta saņēmēji var sadarboties visos savstarpēji būtiskos politikas jautājumos atbilstoši savām reģionālajām vajadzībām, ciktāl uz tiem attiecas Kohēzijas politikas mērķi[[1]](#footnote-1).

Lai nodrošinātu līdzsvaru starp vajadzību pielāgot starpreģionu sadarbību plašā jautājumu diapazonā un vajadzību pēc tematiskas koncentrācijas, programmā lielākā tā budžeta daļa (80%) tiks atvēlēta tematiskajām jomām, uz kurām attiecas konkrētu mērķu izvēle (‘1. grupa’). Atlikušos 20% programmas budžeta var piešķirt tematiskajām jomām, kas ietvertas citos konkrētajos Kohēzijas politikas mērķos (‘2. grupa’).

Šo abu grupu ietvars ir dots zemāk:

* 1. grupa – Tematiskās jomas, uz kurām attiecas:
* visi konkrētie mērķi (KM) saskaņā ar 1. politikas mērķi (PM) – Viedāka Eiropa
* visi konkrētie mērķi (KM) saskaņā ar 2. politikas mērķi (PM) – Zaļāka Eiropa
* saskaņā ar 4.politikas mērķi (KM) – Sociālāka Eiropa, konkrētie mērķi saistībā ar darba tirgiem (i), veselības aprūpi (iv) un kultūru un ilgtspējīgu tūrismu (v)
* 2. grupa – Tematiskās jomas, uz kurām attiecas:
* visi KM saskaņā ar 3. PM – Savienotāka Eiropa
* visi KM saskaņā ar 5. PM – Eiropa tuvāk pilsoņiem
* saskaņā ar 4.politikas mērķi (PM) – Sociālāka Eiropa, konkrētie mērķi saistībā ar izglītību (ii), sociāli ekonomiskā iekļautība (iii), trešo valstu valstspiederīgo integrācija (iii)bis

Programma atbalstīs divus papildinošus rīcības veidus: **starpreģionu sadarbības projektus** un **politikas apguves platformu.**

1. Programma nodrošinās atbalstu starpreģionu sadarbības projektiem starp reģionālajā politikā iesaistītajiem dalībniekiem izvēlēto tematisko mērķu ietvaros. Projektu mērķis ir uzlabot līdzdalības reģionu reģionālās attīstības politiku, tostarp Investīcijas darbavietām un izaugsmei mērķa programmas – īstenošanu.
2. Izveidos Politikas apguves platformu (turpmāk: platforma), lai atvieglotu politikas apguvi un reģionālās politikas labās prakses kapitalizāciju Interreg Europe. Platformas mērķis ir ļaut reģionālajā politikā iesaistītajiem dalībniekiem no visas Eiropas izmantot attiecīgo pieredzi un praksi, kad vien tas nepieciešams, lai stiprinātu institucionālo kapacitāti reģionālās politikas sekmēšanai, tostarp Investīcijas darbavietām un izaugsmei programmas īstenošanai. Platforma piedāvā virkni aktivitāšu un pakalpojumu reģionālajā politikā iesaistīto dalībnieku un ieinteresēto pušu Eiropas mēroga kopienai.

Platformas piedāvātie pakalpojumi ietvers: ekspertu atbalstu politikas apguvē (piemēram, politikas ekspertu atbalstu un salīdzinošos pārskatus), labās prakses datu bāzes izveidi un aktualizēšanu, partneru kopienas izveidi reģionālajā politikā iesaistīto dalībnieku tīklu veidošanas iespējām, zināšanu centra izveidi, nodrošinot zināšanu pieejamību par konkrētām politikas jomām (piemēram, politikas kopsavilkumi, vebināri, ziņojumi, citas platformas).

Programmas finansējuma saņēmēji var būt valsts, reģionālās un vietējās pašvaldības un iestādes (tai skaitā universitātes un zinātniskās institūcijas); nevalstiskās organizācijas.

Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs Ziemeļu – Pedekalē reģiona padome, Lillē, Francijā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, atlasot projektus finansējuma piešķiršanai, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF) un 2021.–2027. gada periodam piešķirtais budžets ir 379 482 670 eiro. 351 372 842 eiro no kopējā ERAF budžeta tiks piešķirti starpreģionu sadarbības projektu un politikas platformas atbalstam, savukārt 28 109 827 eiro no ERAF programmas Tehniskās palīdzības budžetam.

ERAF līdzfinansējums publiskās pārvaldes iestādēm starpreģionu sadarbības projektu īstenošanai ir 80% apmērā no attiecināmajiem izdevumiem, savukārt privātām bezpeļņas organizācijām 70% apmērā no attiecināmajiem izdevumiem.

Lai nodrošinātu Programmas efektīvu pārvaldību un ieviešanu, papildus ERAF līdzfinansējumam Programmas partnervalstīm jānodrošina nacionālais līdzfinansējums Programmas Tehniskās palīdzības septiņos ikgadējos maksājumos laikā no 2021.-2027. gadam. Latvijai nacionālā līdzfinansējuma ikgadējās iemaksas Programmas Tehniskās palīdzības budžetā, saskaņā ar Piekrišanas 2. pielikumā noteikto, jānodrošina 4 278 eiro apmērā, nepārsniedzot kopējo nacionālā līdzfinansējuma summu 29 944 eiro.

Jautājums par papildu valsts budžeta līdzekļu piešķiršanu VARAM ES Kohēzijas politikas Interreg mērķa programmu īstenošanai tiks iesniegts izskatīšanai Ministru kabinetā vienlaikus ar visu ministriju un citu centrālo valsts iestāžu priekšlikumiem par valsts budžeta pieprasījumu vidējam termiņam.

23.08.2021.

1 236

I.Gruševa, 67026472

ilga.gruseva@varam.gov.lv

1. Kā norādīts CPR 4. pantā un ERAF regulas 2. pantā [↑](#footnote-ref-1)